作者：夏元鼎
词牌/韵律：沁园春

paragraphs: 太极才分，鸿濛凿破，云收雾开。
见曦魂蟾魄，升沈昼夜，光含万象，机应丹台。
火里栽莲，水中捉月，两个人人暗去来。
鹊桥畔，任传神送气，巽户轰雷。
微哉。
火候休猜。
无师授徒劳颜闵材。
问从头下手，收因结果，争魂夺命，何处胚胎。
小法旁门，幸勤一世，谩道修真不惹埃。
争如我，水晶宫里，独步琼阶。